LV Eiropas Savienības Oficiālais Vēstnesis C 45/25

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 45/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“ŠEBRELJSKI ŽELODEC”

EK Nr.: SI-PGI-0005-0415-29.10.2004

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Slovēnijas Republikas Lauksaimniecības, mežsaimniecības un pārtikas ministrija Adrese: Dunajska 22 SI-1000 Ljubljana SLOVENIJA Tālr. +386 14789109 Fakss +386 14789055 E-pasts: varnahrana.mkgp@gov.si

2. Grupa:

Nosaukums: “Šebreljski Želodec” ražotāju asociācija Adrese: Šebrelje 53 SI-5282 Cerkno SLOVENIJA Tālr. +386 53744276 Fakss +386 53720181 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas produkti (termiski apstrādāti, sālīti, kūpināti u. c.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Šebreljski želodec”

4.2. Apraksts:

“Šebreljski želodec” (daudzskaitlī – želodci) ir konservēta desa, kas pagatavota no augstas kvalitātes cūkgaļas un cietā speķa attiecībā no 75:25 līdz 80:20. Desai raksturīgs augsts gaļas saturs un maz speķa. “Šebreljski želodec” ir plakana, sver 0,8 līdz 2 kg, un tās forma ir atkarīga no tā, vai apvalkam izmanto urīnpūsli, taisno zarnu vai mākslīgu apvalku. Virsma ir gluda un sausa, uz tās nav tauku atlikumu.

Šķērsgriezumā redzams vienmērīgs gaļas un speķa sadalījums. Šķēles ir sarkanā nogatavinātas gaļas un baltā speķa krāsā. Gaļas un speķa gabaliņi ir vienmērīgi sajaukti, nav cīpslu vai skrimšļu. Produktam piemīt raksturīgā nogatavinātas gaļas un speķa saskanīgā garša ar pikantuma piegaršu. Desai piemīt raksturīga un saskanīga smarža, kurā var sajust garšvielas un dūmus.

4.3. Ģeogrāfiskais apgabals:

Ģeogrāfiskais apgabals atrodas uz rietumiem no Goriškas statistikas reģiona un ietver Idrijas–Cerkļanas apgabalu. Robežlīnija ietver Stopnikas ciematu, stiepjas pa Idrijcas upes ieleju, gar Šentviška Planota plakankalnes malu, caur Bukovo ciematu, gar Cerkļanas kalnu malu līdz Zakojcai ieskaitot, caur Porezenu, gar Davčas ielejas malu un gar Blegošas kalnu pakāji virzienā uz Podjelovo Brdo, līdz pat Jaznei ieskaitot; no turienes tā stiepjas Govejkas virzienā, ietverot Govejkas, Zavratecas, Potokas un Godovičas ciematus, pēc tam iet caur Javorniku, garām Kanji Dolai, gar Gores malu, caur Trnovski Gozdas mežu virzienā uz Oblakov Vrhu, kas veido apgabala daļu, bet pēc tam – atpakaļ uz Stopniku.

4.4. Izcelsmes apliecinājums:

Katram ražotājam jāglabā dokumenti, kas apliecina izejvielu daudzumu un kvalitāti, kā arī saražotā un pārdotā produkta daudzumu. Uzskaitei jānodrošina katras partijas izsekojamība atsevišķi. Partijas jāmarķē ar kārtas numuru, ražošanas datumu un partijā ietilpstošo desu skaitu un daudzumu.

4.5. Ražošanas metode:

“Šebreljski želodec” ražošanā izmanto cūkgaļu no cūkām, kuras dzīvsvarā sver vismaz 115 kg vai kuru kautsvars ir 85 kg.

“Šebreljski želodec” desu pildīšanā izmanto gaļu no gurna, pleca, kakla un muguras. Gaļu samaļ 8–10 mm gabaliņos, bet cieto speķi no gurna, pleca un muguras sagriež 6–8 mm gabaliņos. Samalto gaļu un speķi sajauc kopā attiecībā no 75:25 līdz 80:20. Pievieno aptuveni 1 % ķiploku, 2,4 %–2,5 % sāls un 0,1 %–0,35 % piparu. Lieto pārtikā izmantojamo jūras sāli un cukuru daudzumā, kas vienāds ar 0,5 % pildījuma masas. Nitrātu, nitrītu un citu piedevu lietošana nav atļauta. Pildījumu sajauc un iepilda apvalkā, piemēram, cūkas urīnpūslī, liellopa taisnajā zarnā vai mākslīgā apvalkā. Svaigi iepildītas desas svars ir 1,3 līdz 3 kg. Apvalkus sašuj vai cieši aizsien. Tad produktu līdz pat desmit dienām tur zem sloga un notecina. Pēc tam produktu auksti kūpina līdz pat divām dienām. Žāvēšanas/nogatavināšanas process notiek dabīgos apstākļos vai vidē ar kondicionētu gaisu. Žāvēšanas temperatūra ir 10 °C–15 °C. Aukstākajos mēnešos dabīgās žāvēšanas procesā temperatūra var pazemināties arī zem 10 °C. Zemāka temperatūra palēnina žāvēšanas procesu. Abos gadījumos relatīvajam mitrumam jābūt 60 %–80 %.

Dabīgās žāvēšanas process tradicionālās žāvēšanas telpās ilgst 3–5 mēnešus. Žāvēšanas laiks vidē ar kondicionētu gaisu ir vismaz 100 dienas. Žāvēšanai vidē ar kondicionētu gaisu nepieciešama dabīgā gaisa cirkulācija (pa laikam jāatver logi), mitrumu un temperatūru kontrolē. Nogatavinātas desas svars ir 0,8–2 kg.

4.6. Saikne:

Saikni starp ģeogrāfisko apgabalu un “Šebreljski želodec” galvenokārt veido reputācija, kas iegūta, pateicoties piemērotiem apstākļiem (žāvēšanas un nogatavināšanas apstākļi), desu ražošanas tradicionālajai tehnoloģijai un augstas kvalitātes izejvielām.

“Šebreljski želodec” jau daudzus gadus ražo Idrijas–Cerkļanas apgabalā, tomēr tam ir maz rakstisku apliecinājumu. Ģeogrāfiskajā apgabalā veica vecāko iedzīvotāju apsekojumu, kas apstiprināja “Šebreljski želodec” senās ražošanas tradīcijas Idrijas–Cerkļanas apgabalā. Tika konstatēts, ka kopš seniem laikiem “Šebreljski želodec” ražošanā izmantotas tikai augstas kvalitātes sastāvdaļas, ka produkts vienmēr nogatavināts tradicionālajā veidā un ka tā reputāciju veido tā raksturīgā forma, garša un smarža.

Idrijas un Cerkļanas kalni atrodas Slovēnijas rietumu daļā, Piealpu apgabalā, kur satiekas Alpu un Dinaricas apgabali. Tie pieder pie reģioniem ar pārejas tipa klimatu, jo tos ietekmē gan samērā siltais Adrijas jūras klimats, gan samērā vēsais Alpu klimats.

Idrijas un Cerkļanas kalnu apgabalā Vidusjūras un Alpu ietekme kopā radījusi īpašu klimatu.

Idrijas kalni stiepjas uz dienvidrietumiem gar Trnovski Gozdas meža augsto plakankalni. Tā ir dabīga barjera, kas mīkstina Vipavas ielejas klimata ietekmi, bet Adrijas jūras ietekme, galvenokārt Cerkļanas apgabalā, jūtama, pateicoties izejai uz Idrijcas upes ieleju.

Apgabalam raksturīgs tipiski skarbs Centrāleiropas kalnu klimats ar ilgām un aukstām ziemām, kurās ir zema vidējā temperatūra un liels nokrišņu daudzums, un īsām un ne pārāk siltām vasarām – kontinentāls klimats.

Pateicoties nelielajai Adrijas jūras ietekmei, Cerkļanas ielejas apgabaliem raksturīgas maigākas ziemas un mazāk sniega salīdzinājumā ar pārējo Idrijas–Cerkļanas apgabalu. Ģeogrāfiskajam apgabalam raksturīga pastāvīga gaisa plūsma, ko izraisa saulaino un ēnaino rajonu temperatūras starpība, tāpēc ielejā plūstošajam gaisam ir atbilstošs mitruma līmenis.

Visi šie dabiskie apstākļi nogatavināšanas un žāvēšanas posmā ietekmē “Šebreljski želodec” specifiskās īpašības.

4.7. Pārbaudes struktūra:

Nosaukums: Bureau Veritas, d.o.o. Adrese: Linhartova 49a SI-1000 Ljubljana SLOVENIJA Tālr. +386 14757670 Fakss +386 14747602 E-pasts: info@bureauveritas.si

4.8. Marķējums:

“Šebreljski želodec” jāmarķē ar nosaukumu “Šebreljski želodec”, apzīmējumu “aizsargāta ģeogrāfiskās izcelsmes norāde” vai attiecīgo saīsinājumu un atbilstošo Kopienas logotipu.

“Šebreljski želodec” var marķēt arī ar “Šebreljski želodec” grafisko simbolu un valsts kvalitātes simbolu, kā arī var minēt sertifikācijas iestādi.

Ja “Šebreljski želodec” iesaiņošanu veic ārpus ģeogrāfiskā apgabala, marķējumā jānorāda arī precīzs ražotāja nosaukums un atrašanās vieta, partijas numurs, iesaiņotājs un iesaiņošanas vieta, lai nodrošinātu izsekojamību.

(1) OV L 93, 31.3.2006., 12. lpp.